b'\n_START_ARTICLE_\nFenghette\n_START_PARAGRAPH_\nEn fenghette (ogs\xc3\xa5 kalt sprenghette, sprengkapsel, knallhette og knallperle) er en liten eksplosiv ladning som brukes for \xc3\xa5 detonere st\xc3\xb8rre mengder sprengstoff.  Fenghetter detoneres vanligvis med elektrisitet eller lunte._NEWLINE_Hensikten med \xc3\xa5 bruke fenghetter er for \xc3\xa5 unng\xc3\xa5 \xc3\xa5 transportere st\xc3\xb8rre mengder f\xc3\xb8lsomt sprengstoff.  Fenghettene er sv\xc3\xa6rt f\xc3\xb8lsomme, men inneholder sm\xc3\xa5 mengder sprengstoff.  Detonasjonen av en fenghette brukes da til \xc3\xa5 detonere for eksempel dynamitt, som er mindre f\xc3\xb8lsomt. En tilsvarende anordning som kan p\xc3\xa5virkes med fysisk deformering kalles tennhette og brukes i skytev\xc3\xa5pen.\n_START_SECTION_\nHistorie\n_START_PARAGRAPH_\nDen f\xc3\xb8rste fenghetten ble demonstrert i 1745, da en Dr. Watson fra Royal Society of England demonstrerte at en elektrisk gnist fra en leidnerflaske (primitiv kondensator) kunne antenne svartkrutt._NEWLINE_I 1750 produserte Benjamin Franklin i Philadelphia en kommersielt tilgjengelig fenghette.  Den besto av et r\xc3\xb8r av papir fylt med svartkrutt, med ledninger ut begge endene.  De to ledningene var n\xc3\xa6r hverandre inni fenghetta, men ber\xc3\xb8rte ikke hverandre.  En h\xc3\xb8y elektrisk spenning skapte en gnist mellom ledningene, noe som kunne antenne fenghetta._NEWLINE_I 1807 ble de f\xc3\xb8rste perkusjonshettene for \xc3\xa5 antenne kruttladningen i skytev\xc3\xa5pen utviklet, og la grunnlaget for tennhetter slik vi i dag kjenner dem fra patroner._NEWLINE_I 1822 ble den f\xc3\xb8rste fenghetta med gl\xc3\xb8detr\xc3\xa5d laget av Robert Hare.  Han brukte en enkelt tynn ledning gjennom fenghetta som antente en blanding (antatt \xc3\xa5 v\xc3\xa6re av kaliumklorid/arsen/svovel) da den ble varm.  Denne blandingen antente igjen en st\xc3\xb8rre ladning pakket svartkrutt._NEWLINE_I 1867 innf\xc3\xb8rte Alfred Nobel den f\xc3\xb8rste pyrotekniske fenghetta.  Den brukte Hg(ONC)\xe2\x82\x82 for \xc3\xa5 detonere dynamitt.  I 1868 lanserte H. Julius Smith en fenghette med gnistantenning av Hg(ONC)\xe2\x82\x82, den f\xc3\xb8rste elektriske fenghetta som kunne detonere dynamitt._NEWLINE_I 1875 utviklet og lanserte Perry Gardiner og Smith samtidig og uavhengig av hverandre fenghetter som kombinerte gl\xc3\xb8detr\xc3\xa5d og kvikks\xc3\xb8lvfulminat, Hg(ONC)\xe2\x82\x82.  Disse var forgjengeren til moderne fenghetter, som riktignok bruker andre kjemiske sammensettninger, men ellers er ganske like Gardiner og Smith sine fenghetter.'